《感咏二十首 其三》
明代·李时行

吾爱陶彭泽，达观忘俗筌。一官但适意，不为生产牵。

饥时出门去，乞食向人前。有则喜留客，鸡黍长开筵。

故人或见惠，悉付酒家钱。遇饮即求醉，且了一日缘。

万事不著念，平生任自然。清风在五柳，今古慕高贤。

作者简介：明广州府番禺人，字少偕。嘉靖二十年进士。知嘉兴县，迁南京兵部车驾主事，坐事罢，遍游吴越、齐鲁名山。有《驾部集》。